Osapuolet olivat tutustuneet Facebookissa. Yhteistä kieltä ei ollut, mutta Google-kääntäjän avulla he sopivat tapaamisen.

Teko tapahtui Porissa viime marraskuussa. Turvapaikanhakija oli nuorta kehitysvammaista naista vastassa Porin linja-autoasemalla.

Ensin he menivät kahvilaan. Tämän jälkeen he kävelivät läheiseen kauppakeskukseen.

Naisen piti käydä vessassa. Mies tuli puoliväkisin perässä, suuteli naista ja sen jälkeen raiskasi naisen.

Satakunnan käräjäoikeus katsoo teon raiskaukseksi. Uhri ei ollut antanut tekoon suostumusta. KARI MANKONEN/ SKA

Nainen oli vastikään täyttänyt kahdeksantoista vuotta. Hän on kehitysvammainen ja asuu laitoksessa. Esimerkiksi verbaalisilta taidoiltaan hän on esikouluikäisen lapsen tasolla eikä ymmärrä aikuisten tavoin syy-seuraus-suhteita.

29-vuotias oli nuorta naista vastassa linja-autoasemalla. Sieltä he olivat menneet kahvilaan. Osapuolet eivät ymmärtäneet toistensa puhetta vaan käyttivät – enemmän tai vähemmän onnistuneesti – apunaan Googlen kääntäjää.

Kahvilasta he jatkoivat kauppakeskukseen.

Naisen oikeudelle kertoman mukaan mies oli kauppakeskuksessa kysynyt, onko hänellä tarve käydä vessassa. Hänellä oli ollut hätä ja hän oli sanonut kyllä.

Nuori nainen meni vessaan. Hän yritti sulkea ovea, mutta mies oli tarttunut oveen eikä hän saanut sitä suljettua.

Mies tuli koppiin. Naisen kertoi käräjäoikeudelle miehen ”pussanneen häntä kasvoille ja kaulaan” ja ”kosketelleen alapäähän”. Sitten mies laski hänen housunsa ja suoritti yhdynnän.

Naisen myöhemmän kertoman mukaan teko tuotti hänelle kipua.

Mies oli Facebookissa tapaamaansa nuorta naista vastassa Porin linja-autoasemalla. Kuvituskuva. KARI MANKONEN/ SKA

”Sovittiin etukäteen”

Mies myöntää sukupuoliyhteyden.

Tekoon ei syytetyn mukaan kuitenkaan liity minkäänlaista väkivaltaa. Asianomistaja (18-vuotias) oli itse ehdottanut seksin harrastamista wc:ssä.

Kertomansa mukaan syytetty oli varmistanut, että näin oli. Asiasta oli etukäteen neuvoteltu ja sovittu.

Todistajia teolle ei ole. Oikeus katsoi kuitenkin kauppakeskuksen valvontakameran tallenteen. Sen mukaan wc-tiloihin ei menty yhdessä vaan nainen meni ensin ja mies perästä. Erikseen myös tultiin ulos.

Oikeus tulkitsi tallenteen tukevan pikemminkin naisen kertomusta kuin syytetyn.

Avautui lääkärille

Osapuolet erosivat pian tämän jälkeen. Mies saatteli naisen Kauppatorilla linja-autoon.

Mahdollinen raiskaus tuli ilmi nopeasti, sillä nainen viestitti jo kotimatkalla laitokseen, että hänelle on tapahtunut jotakin ikävää.

Hoitolaitoksesta nainen lähetettiin lääkärin vastaanotolle. Lääkärille nainen kertoi itse teosta. ”Tuntematon mies” oli laskenut hänen housunsa ja raiskannut hänet. Hänelle oli tullut kipua.

Videokuulustelussa 18-vuotias sanoi, että alapää ja jalat olivat kipeitä. Hänen ei olisi pitänyt nähdä miestä. Tilanteesta hän ei päässyt pois, koska ”se ois varmaan estänyt mua”.

Nainen jatkaa, että bussissa hänellä oli ollut ”paska olo”.

Nainen meni vessaan, johon mies tunki perästä ja toteutti aikeensa. Kuvituskuva, kuvan vessa ei ole tapahtumapaikka. ANTTI JOKIRANTA/ LKA

Takaisin vankilaan

Satakunnan käräjäoikeus katsoo, ettei kyseessä ole seurustelusuhde. Osapuolet olivat juuri tutustuneet. Heidän ikäeronsa oli suuri.

Ei ole uskottavaa, että asianomistaja olisi heti ensitapaamisella halunnut sukupuoliyhteyttä yleisessä vessassa.

Syytetty käytti hyväkseen asianomistajan kyvyttömyyttä sanoa ei. Teko on raiskaus.

Oikeus katsoo, että vaikka yhteistä kieltä ei ole ole, syytetyn on täytynyt havaita asianomistajan ”laaja-alaiset kielelliset erityisvaikeudet ja normaalista poikkeava avuttomuus ja kykenemättömyys muodostaa tai ilmaista tahtoaan”.

Käräjäoikeus tuomitsi Al-Tamimi Layth Shakir Khashanin kahden vuoden vankeusrangaistukseen.

Oikeus määräsi säilytyspaikaksi Turun vankilan, jossa Khashan on istunut elokuussa tapahtuneesta vangitsemisestaan lähtien.

Päätös ei ole lainvoimainen. Khashan on jo ilmaissut tyytymättömyytensä tuomioon kokonaisuudessaan.